Københavns Kommune

Teknik- og Miljøforvaltningen

Center for Byggeri

Att. Anni Møller

Høringssvar vedr. daginstitution på Saxtorphsvej 11

Valby Lokaludvalg har modtaget høringsmateriale vedr. nyt daginstitutionsbyggeri på Saxtorphsvej 11 i Valby. Valby Lokaludvalg har drøftet materialet på dets møde d. 13. november hvor planudvalget, på baggrund af de på mødet faldne bemærkninger, blev bemyndiget til at udarbejde indestående høringssvar.

Valby Lokaludvalg anerkender behovet for at bygge daginstitutioner i en tid, hvor der kommer mærkbart flere børn ikke bare i Valby, men i hele København. Dog opfordrer Valby Lokaludvalg til, at daginstitutionsbyggeri i øget udstrækning indtænkes i forbindelse med udvikling af nye by- og boligområder med henblik på sikre at institutioner etableres i nærområderne hvorved det undgås, at børnene og deres familier skal krydse farlige trafikåre på vej fra hjem til institution. Den nye institution på Saxtorphsvej og det nye boligområde på den anden side af Vigerslev Allé – Valby Have - er et eksempel på ovenstående, idet Valby Have til trods for at byggeriet er målrettet børnefamilier, ikke indeholder institutionsbyggeri.

Valby Lokaludvalg har desuden en række betænkeligheder i forbindelse med det aktuelle projekt.

Valby Lokaludvalg er først og fremmest bekymrede over de trafikale forhold i forbindelse med etableringen af endnu en daginstitution på Saxtorphsvej – herunder i særdeleshed etableringen af en udflytterbørnehave med dertilhørende daglig buskørsel på vejene i området, hvoraf Ole Borksvej og Staffeldtsvej er private fællesveje. Vejene i området er allerede i dag hårdt belastet af trafik til og fra den eksisterende institution – herunder ikke mindst af buskørsel i forbindelse med den eksisterende institutions udflytterbørnehave. Den daglige trafik til institutionen, herunder parkeringsforhold og trafikbelastning på de tilstødende veje, er ikke bare til gene for beboerne, men er tilmed en stor og skadelig belastning for vejbanen. Der er tillige problemer med at bussen, grundet pladsmangel, løbende må tage fortovet i brug hvorved kantsten ødelægges. Med planerne om endnu en udflytterbørnehave og dertilhørende buskørsel er der udsigt til en yderligere forværring af de trafikale forhold i området hvilket bør være et stort opmærksomhedspunkt for Københavns Kommune i forbindelse med institutionens anlæggelse. Konkret forslår Valby Lokaludvalg, at Københavns Kommune bidrager økonomisk til udbedringer og vedligehold af de berørte veje i et omfang, der opvejer den slitage som trafik til og fra institutionerne medfører.

Valby Lokaludvalg ser positivt på at byggeriet af den kommende daginstitution lever op til de aftaler, der tidligere er indgået vedr. størrelsen på det tilbageværende grønne areal. Dog ønsker lokaludvalget i denne forbindelse at påpege, at Københavns Kommune bør være opmærksom på de udfordringer, der vil opstå på baggrund af arealets indskrænkning eksempelvis i forhold til manglende plads til boldspil for såvel private som skoler og institutioner. Lokaludvalget mener udfra principielle overvejelser, at den nye institution bør anlægges udfra et åben dørs princip, således lokalområdet har mulighed for at anvende institutionens udendørs faciliteter uden for åbningstid.

Med venlig hilsen

Lisbeth Ritter

Formand for Valby Lokaludvalg

Michael Fjeldsøe

Formand for Valby Lokaludvalgs plangruppe